# Josep I Absi

Josep I Absi SMSP o Youssef Absi (àrab: يوسف عبسي, Yūsuf ʿAbsī; llatí: Iosephus Absi; Damasc, 20 de juny de 1946) és l'actual patriarca de l'Església Grega Catòlica Melquita, des del 21 de juny de 2017.

## Carrera eclesiàstica

El 6 de maig de 1973, Youssef Absi va ser ordenat sacerdot i esdevingué capellà de la Societat Missionera de Sant Pau (SMSP), una societat grega melquita de vida apostòlica també coneguda com a Pares Paulistes.
Després de finalitzar els estudis filosòfics i teològics al Seminari Major de Sant Pau a Harissa, Líban, va obtenir una llicenciatura en filosofia a la Universitat Libanesa, una llicenciatura en teologia a l'Institut de Sant Pau a Harissa i un doctorat en ciència musical i himnografia a la Universitat de l'Esperit Sant de Kaslik, també al Líban.
El 22 de juny de 2001 va ser nomenat arquebisbe titular de Tars dels Grecs Melquites i bisbe curial i bisbe auxiliar del Patriarcat melquita. El 2 de setembre de 2001 va ser consagrat pel patriarca Gregori III Laham i co-consagrat per Joan Mansur, arquebisbe titular d'Apamea a Síria, i l'arquebisbe Josep Kallas, arxieparca de Beirut i Biblos.
Del 1999 al 2006, va ser Superior General de la seva comunitat religiosa, la Societat Missionera de Sant Pau. Va assistir com a co-consagrador a l'ordenació episcopal de Iàsser Ayyaix, arquebisbe de Petra i Filadèlfia a Jordània. L'octubre de 2007 va ser nomenat vicari patriarcal de l'arxidiòcesi de Damasc.
Va ser elegit el 21 de juny de 2017 com a patriarca de l'Església Catòlica Melquita. La seva elecció es va produir un mes després que el papa Francesc acceptés la renúncia de Gregori III Laham el 6 de maig del mateix any.

## Altres activitats

El 2001, va esdevenir president de la Càritas siriana (Commission Commune de Bienfaisance - CCB) i conjuntament amb uns altres tres membres a temps complet, impulsa més de 40 projectes a Damasc, Alep i Al-Hasakah. El 1996 va compondre per a la cantant Marie Keyrouz L'Ensemble de la Paix, un himne que es va publicar al disc Cantiques de l'Orient.

## A l'Orient Mitjà

Com a participant de l'Assemblea Especial del Sínode de Bisbes sobre l'Orient Mitjà l'octubre de 2010, va pronunciar un discurs en el qual va insistir que «les Conferències Episcopals de cada país s'haurien de reunir de tant en tant. S'ha de permetre el biritualisme, perquè cap parròquia quedi sense litúrgia divina, sigui quina sigui l'església a la qual pertanyi».

## Referències

* 1 2 «Società dei Missionari di San Paolo (Melkite Greek)» (en anglès). Catholic Hierarchy. [Consulta: 29 novembre 2023].
* ↑ Catholic News Service. «Melkite Catholic Church elects new patriarch, a native of Syria» (en anglès). The Catolic Register, 21-06-2017. [Consulta: 29 novembre 2023].
* ↑ [Redacció]. «Dalle chiese orientali, 14.07.2001» (en italià). Bolletino. Sala Stampa della Santa Sede, 14-07-2001. [Consulta: 29 novembre 2023].
* ↑ «Patriarch Joseph Absi» (en anglès). Melkite Catholic Eparchy of Newton. [Consulta: 29 novembre 2023].
* 1 2 «Patriarch Youssef (Joseph) Absi, S.M.S.P.» (en anglès). Catholic Hierarchy. [Consulta: 29 novembre 2023].
* ↑ «Bishop Joseph Absi Elected Melkite Greek Catholic Patriarch» (en anglès). Melkite Catholic Eparchy of Newton. [Consulta: 29 novembre 2023].
* ↑ Francesc, papa. «Lettera del Santo Padre Francesco a S. B. Youssef Absi, eletto nuovo patriarca di Antiochia dei Greco-Melkiti» (en italià). vatican.va, 22-06-2017. [Consulta: 29 novembre 2023].
* ↑ Lieven, Samuel. «Mgr Joseph Absi élu patriarche de l’Église grecque melkite» (en francès). La Croix, 21-06-2017. [Consulta: 29 novembre 2023].
* ↑ «Cantiques De L'Orient» (en anglès). Amazon. [Consulta: 29 novembre 2023].

## Vegeu també

* Catedral de Nostra Senyora de la Dormició de Damasc.
* Melquita.